Др (комедија у четири чина)/30
XIII 

ПРЕЂАШЊИ, БЕЗ БЛАГОЈА 

ЖИВОТА: О, мајку му, шта ћу сад? (Милораду, који се слатко смеје) А шта се ти, ког ђавола, смејеш? 
МИЛОРАД: Смешан ми ујка Благоје. 
ЖИВОТА: Па смешан је, дабоме да је смешан! Па добро, шта ћемо сад? 
ГЂА ПРОТИЋ: Ми ћемо га у име управе удружења обданишта број девет поздравити и заблагодарити му што је чак из Фрајбурга потекао да присуствује предавању свога ученика. 
ЖИВОТА (потпуно збуњен): Јест, тако му кажите, само молим вас, будите храбри...то јест, не ви, него ти, Милораде сине, буди храбар...! МИЛОРАД: Шта имам ја!?! 
ЖИВОТА (узврда се и све више се збуњује): Па јес, право кажеш. Онда, Маро, буди ти храбра! 
МАРА (отреса се): Шта ја? 
ЖИВОТА: Шта ја, шта ја? Па неко треба да буде храбар. Добро, бићу ја, кад неће нико други, бићу ја! Ха, сад сам се сетио. Ја и ти, Маро, и ти Милораде, повући ћемо се тамо у собу; оставићемо госпође нека га оне поздраве, па дабоме, ми бисмо им само сметали. Шта ћемо ми овде? 
ГЂА СПАСОЈЕВИЋ: Али, забога, то не иде! 
ГЂА ПРОТИЋ: Па он вам долази у посету!  
ЖИВОТА: Јесте, то је истина, само ја нисам рад да вам сметам. (Отварају се врата) Ево га! 

Др (комедија у четири чина)